ПРОЕКТ НА НАРЕДБА ЗА НАСЪРЧАВАНЕ НА ИНВЕСТИЦИИТЕ В ОБЩИНА ПЛОВДИВ

**ВНОСИТЕЛ:** КМЕТ НА ОБЩИНА ПЛОВДИВ **Проект**

*Съгласно чл. 26, ал.4 от Закона за нормативните актове, в законоустановения срок от 30 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: info@plovdiv.bg. или в деловодството на Община Пловдив, пл. „Стефан Стамболов” № 1.*

**МОТИВИ**:

Основните причини и мотиви за приемане на Наредбата за насърчаване на инвестициите в Община Пловдив е, че дейността по привличането на инвестиции на територията на Община Пловдив има важно значение за нейното икономическото развитие и успешното провеждане на инвестиционната й политика. Икономическият растеж на всяка община се реализира под въздействието на комплекс от фактори, сред които в съвременните условия определящо място заемат инвестиционната привлекателност и акумулираните ресурси в общината, като е необходимо да се търсят нови възможности за модернизация и обновяване на водещите отрасли чрез местни и чуждестранни инвестиции. С приемането на наредбата се цели да се насърчат производства и услуги с висока добавена стойност, да се повиши регионалната икономическа активност и генериране на заетост чрез откриване на нови високопроизводителни работни места. Мерките са в съответствие с основните цели на стратегията „Европа 2020“ за интелигентен растеж и целят трайно преодоляване на спада в инвестиционната активност в страната.

Нормативната уредба, която регламентира отношенията, свързани с действията и мерките за насърчаване на инвестициите, се съдържа основно в Закона за насърчаване на инвестициите /ЗНИ/ и в Правилника за прилагане на закона за насърчаване на инвестициите /ППЗНИ/. В чл. 22з, ал. 1 от закона е предвидено, че за насърчаване на инвестициите с общинско значение общинският съвет приема наредба, в която се определят условията и редът за издаване на сертификат клас В и прилагането на мерките съгласно изискванията на глава трета от закона и правилника за неговото прилагане. Предвидените насърчителни мерки за проекти със сертификат за клас В са:

1. Съкратени срокове за административно обслужване;

2. Индивидуално административно обслужване;

3. Придобиване на право на собственост или ограничени вещни права върху имоти - частна общинска собственост по реда на чл. 22а, ал. 1, т. 2 и 4 от ЗНИ при спазване на условията по чл. 22а, ал. 2 - 8 и 13 от ЗНИ. Мярката се прилага, в случай че не е заявена от инвеститор по реда на чл. 18 от закона при издаване на сертификат за инвестиция клас А, клас Б или за приоритетен инвестиционен проект за същия имот - частна общинска собственост.

Мерките ще се предоставят след издаване на сертификат за инвестиции клас В, въз основа на решение на Общински съвет-Пловдив.

Към настоящия момент, Община Пловдив няма приета и действаща наредба по чл. 22з от ЗНИ, което не позволява ефективното използване на механизмите за прилагане на мерките за насърчаване на инвестициите, предвидени в закона и правилника за неговото прилагане. Посочените фактори са основните мотиви за изработване на проекта за наредба, като той е съобразен с разпределението на функциите и дейностите на органите на местната власт и следва структурата и разпоредбите на ЗНИ и подзаконовите нормативни актове.

Наредбата за насърчаване на инвестициите в Община Пловдив е разработена при съблюдаване на принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**ЦЕЛ НА НАРЕДБАТА:**

Основните цели, които се поставят с приемането на предложения проект на наредба, са засилване развитието на местно ниво, създавайки възможности за развитие и модернизация на местната инфраструктура, условията за икономически растеж и повишаване привлекателността на общината като място за живеене и бизнес.

Наред с посоченото, измежду поставените цели също са и: възстановяване нивата на преките чуждестранни и национални инвестиции в Община Пловдив преди глобалната икономическа криза; поддържане на стабилна външна, финансова позиция на Пловдив; повишаване ролята на местното самоуправление за провеждане на политиката за насърчаване на инвестициите. От нормативна гледна точка основната цел, която се поставя с приемане на наредбата е регламентиране на възможността за издаване на сертификат за общински инвестиции клас В и предоставяне на съответни стимули свързани с него, както и синхронизиране на нормативните документи, приети от Общинския съвет с националното законодателство.

**ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА.**

За прилагане на Наредбата а за насърчаване на инвестициите в Община Пловдив не е необходимо разходването на допълнителни финансови средства.

**ОЧАКВАНИ РЕЗУЛТАТИ.**

Очакваните резултати от приемане на Наредбата са пълноценно използване на съществуващата нормативна уредба за насърчаване на инвестициите с общинско значение, възможността проектите с общинско значение да се насърчават, като инвестиции клас В, когато се реализират в административните граници на общината и отговарят на условията в Наредбата и съответно ползване от страна на инвеститорите на насърчителните мерки, предвидени в ЗНИ, ППЗНИ и Наредбата. Общият резултат, който се очаква от прилагане на Наредбата, е подобряване на инвестиционния климат в общината и въвеждане на ефективни мерки за контрол и отговорности на инвеститорите, привличане на допълнителен финансов ресурс, повишаване качеството на предоставяните услуги и осигуряване на конкурентна среда. Очаквани икономически резултати от прилагане на Наредбата в съответствие с поставените цели също са: икономически растеж в резултат на нарастване на инвестициите в производства с висока добавена стойност, чрез подобрени условия за кредитиране, наличието на квалифицирана работна ръка и сравнително ниска цена на трудовия ресурс в Пловдив; увеличаване дела на инвестициите като процент от БВП на глава от населението в Пловдив; създаване на висококвалифицирана заетост и значително намаляване на безработицата, както и отключване на „апетита” на бизнеса към инвестиции в условията на вътрешно политическа стабилност в страната.

**АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ.**

Регламент (ЕС) № 651/2014 от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (текст от значение за ЕИП). Дадената в наредбата правна регламентация е съобразена с останалите европейски норми, действащото законодателство на Република България и нормативната уредба на Общински съвет - Пловдив, и е в съответствие с целите на Закона за насърчаване на инвестициите и правилника за неговото прилагане.

Проектът за наредба съдържа 7 глави и съответно допълнителни и преходни и заключителни разпоредби. В тях, систематично са изложени целите на наредбата и общите положения, свързани с мерките за насърчаване, съобразно издадения сертификат, правомощията на местните органи по отношение прилагането мерките за насърчаване на инвестициите, както и информацията, която следва да бъде публично достояние и е свързана с процеса на подпомагане на инвестициите. Проектът съдържа подробна уредба на процедурата по сертифициране на общински проекти, обхват на предвидените насърчителни мерки и контрола по изпълнението на инвестиционните проекти, ползващи насърчителните мерки по наредбата. Предвидена е също възможността за извършване на дейности, свързани със създаване на обща благоприятна среда за бизнеса и подпомагане на икономическата активност на инвеститорите на територията на Община Пловдив - предоставяне от страна на общинските органи на статистическа и друга информация, която би могла да улесни стартирането и реализирането на бизнес проекти, организиране на мероприятия, свързани с подпомагане на контактите между фирмите, осъществяващи дейност на територията на столицата и улесняване на комуникацията им с държавни и общински органи и неправителствени организации.

1. Правни основания: чл. 8 от ЗНА във връзка с чл.21, ал. 2 от ЗМСМА и чл. 22з, ал.1 от Закона за насърчаване на инвестициите.

2. Фактически основания: Приемане на местен нормативен документ, който да регламентира реда и условията, при които се насърчават инвестициите с общинско значение, издаване на сертификат В и прилагането на мерките за насърчаването на инвестициите в община Пловдив.

Воден от горното, предлагам на Вашето внимание следният

ПРОЕКТ ЗА РЕШЕНИЕ:

1. Приема Наредбата за насърчаване на инвестициите в Община Пловдив съгласно приложение №1, към настоящото решение.
2. Изпълнението на Наредбата по т. I се възлага на кмета на община Пловдив.

***Приложение № 1*** - Наредба за насърчаване на инвестиции е в Община Пловдив.